By Hussaini Isah, Jos | Publish Date: Jun 16 2018 10:20AM
Uthman Dafaan
Wakilan ‘yan kasuwar Jihar Filato daga dukkan kananan hukumomin jihar sun gudanar da zaben sababbin shugabanni kungiyar. Sun gudanar da zaben sababbin shugabannin kungiyar ne a ofishin kungiyar da ke garin Jos babban birnin jihar, a karshen makon da ya gabata.
Sababbin shugabannin kungiyar ‘yan kasuwar da aka zaba, sun hada da Uthman Dafaan a matsayin shugaba, Mista Cylbanus S Mambas mataimakin shugaba, Honarabul Terry Y. Dabou mataimakain shugaba na 2, Alhaji Sabo Adamu sakatare, Mista Morice D. Y. mataimakin sakatare, Yusuf Audu ma’ajiyi,
Sauran shugabannin su ne Lohdip Demkur sakataren kudi, Mista Mathew Baba Guyet mai binciken kude na 1, Mista Daniel Yemkling mai binciken kudi na 2, Aliyu Abubakar jami’in hulda da jama’a, bildi Dakor Desle sakataren tsare tsare, da kuma Miss Ginika Ungwuanyi mataimakiyar sakataren tsare tsaren kungiyar.
Da yake zantawa da wakilinmu bayan kammala zaben, sabon shugaban kungiyar Uthman Dafaan ya bayyana godiyarsa ga ‘yan kasuwar kan wannan zabe da aka yi masu.
Sannan ya yi kira ga ‘yan kasuwar su hada kai su cigaba da yi masu addu’ar Allah Ya taimakesu su, wajen gudanar da wannan aiki da aka dora masu a cikin nasara.
Ya kuma yi kira ga ‘yan kasuwar su basu hadin kai da goyan baya don ganin an sami farfado da harkokin kasuwanci a Jihar Filato.
Daga nan ya yi kira ga gwamnatin Jihar Filato da Gwamnatin Tarayya kan su taimaka su gyara babbar kasuwar Jos da ta kone a shekarun baya. Ya ce babu shakka ‘yan kasuwar Filato sun shiga cikin wani mawuyacin hali, tun daga lokacin da wannan kasuwa ta kone, har ya zuwa wannan lokaci da ake ciki. Don haka ya yi kira kan a sake gina wannan kasuwa domin a ceto ‘yan kasuwa daga wannan mawuyacin hali da suke ciki.